VDSS Sklep Psp 36/2023
Sodna praksa Višjega delovnega in socialnega sodišča, 2023-03-15

mag. Lilijana Strban (preds.), Edo Škrabec (poroč.), Nada Perič Vlaj

stroški postopka - nagrada izvedenca - sprememba odločitve o pravdnih stroških

Pritožbeno sodišče ugotavlja, da izvedenski organ ni pribavljal dodatne dokumentacije (zdravstvenega kartona). To pa pomeni, da člana izvedenskega organa nista upravičena do priznanja 102,00 EUR, kot je to odločilo sodišče prve stopnje.

Pritožbi se ugodi in se sklep sodišča prve stopnje v I. točki izreka spremeni tako, da se znesek 1.338,24 EUR zniža na znesek 1.130,16 EUR, znesek 294,41 EUR na znesek 248,63 EUR in znesek 1.632,65 EUR na znesek 1.378,80 EUR.

1. Sodišče prve stopnje je z izpodbijanim sklepom izvedenskemu organu za izvedensko delo z dne 12. 5. 2022 priznalo in odmerilo nagrado v znesku 1.338,24 EUR in 22 % DDV v znesku 294,41 EUR, skupaj 1.632,65 EUR (I. točka izreka). Plačilo nagrade je naložilo toženi stranki (II. točka izreka).

2. Zoper I. točko izreka je pritožbo vložila tožena stranka iz vseh pritožbenih razlogov. V pritožbi navaja, da nasprotuje priznanju nagrade za zbiranje in študij dodatne dokumentacije. Gre za zdravstveni karton, pri čemer je tožena stranka po vpogledu v sodni spis ugotovila, da je le-tega pribavilo že sodišče prve stopnje in ga skupaj s sodnim in upravnim spisom posredovalo izvedenskemu organu. V tem primeru je sodišče prve stopnje neutemeljeno članoma izvedenskega organa za zbiranje in proučevanje zdravstvene dokumentacije – zdravstvenega kartona v obsegu od 101 do 200 strani, priznalo dvakrat po 102,00 EUR. Glede omenjenega se tožena stranka sklicuje tudi na sodno prakso iz katere izhaja, da sodni izvedenec ni upravičen do nagrade za dodatno zbiranje in proučevanje dokumentacije, če izvedenec izdela izvedensko mnenje na podlagi pregleda dokumentacije v sodnem in upravnem spisu ter zdravstvenem kartonu, pri čemer mu je omenjeno dokumentacijo posredovalo sodišče.

Pritožbenemu sodišču predlaga, da priznani znesek nagrade zniža na znesek 1.378,80 EUR.

4. Po preizkusu zadeve pritožbeno sodišče ugotavlja, da sodišče prve stopnje ni zagrešilo postopkovnih kršitev, na katere na podlagi drugega odstavka 350. člena Zakona o pravdnem postopku (v nadaljevanju: ZPP)

pazi po uradni dolžnosti. Je pa sodišče prve stopnje glede odmere nagrade zmotno uporabilo materialno pravo. Sodišče prve stopnje je izvedenskemu organu priznalo nagrado za opravljeno izvedensko delo, pri čemer je članoma izvedenskega organa za zbiranje in študij dodatne dokumentacije – zdravstvenega kartona v obsegu od 101 do 200 strani priznalo dvakrat po 102,00 EUR.

5. Pravilnik o sodnih izvedencih, sodnih cenilcih in sodnih tolmačih (v nadaljevanju: Pravilnik)

v 38. členu določa, da za zbiranje in proučevanje dodatne dokumentacije pripada sodnemu izvedencu za obsežno dokumentacijo (od 101 do vključno 200 strani) 102,00 EUR.

6. Po vpogledu v spis pritožbeno sodišče ugotavlja, da je sodišče prve stopnje s sklepom V Ps 238/2021 z dne 16. 2. 2022 izvedenskemu organu naložilo, da naj prouči celotno medicinsko dokumentacijo v sodnem in upravnem spisu ter zdravstvenem kartonu ter po osebnem pregledu tožnice poda mnenje o njeni preostali delazmožnosti. Iz odredbe v sklepu (list. št. 24), izhaja, da je sodišče izvedenskemu organu posredovalo sodni in upravni spis ter tudi zdravstveni karton. Sodišče je namreč z dopisom z dne 17. 2. 2022 zdravstveni dom zaprosilo za predložitev zdravstvenega kartona za tožnico, ki ga je dne 22. 2. 2022 tudi prejelo. Po prejemu izvedenskega mnenja je sodišče zdravstveni karton tudi vrnilo Zdravstvenemu domu A.

7. Upoštevaje navedeno pritožbeno sodišče ugotavlja, da izvedenski organ ni pribavljal dodatne dokumentacije (zdravstvenega kartona). To pa pomeni, da člana izvedenskega organa nista upravičena do priznanja 102,00 EUR, kot je to odločilo sodišče prve stopnje. Sta pa izvedenca morala proučiti dokumentacijo v zdravstvenem kartonu, kar pa sodi v okvir študija spisa (v katerem je bil poleg sodnega spisa tudi upravni spis in pa zdravstveni karton). Sodišče je vsakemu od izvedencev za študij spisa priznalo 153,00 EUR. Navedeni znesek se prizna za študij spisa v obsegu od 201 do vključno 500 strani. Upoštevaje dokumentacijo v upravnem in sodnem spisu ter v zdravstvenem kartonu, kot izhaja iz podatkov izvedenskega organa in pa sodišča, je bil po stališču pritožbenega sodišča študij zdravstvenega kartona ustrezno upoštevan že v okviru navedene postavke.

8. Glede na navedeno je pritožbeno sodišče ugodilo pritožbi tožene stranke ter na podlagi 3. točke 365. člena ZPP spremenilo I. točko izpodbijanega sklepa, tako, da se znesek 1.338,24 EUR zniža na znesek 1.130,16 EUR, znesek 294,41 EUR na znesek 248,63 EUR in znesek 1.632,65 EUR na znesek 1.378,80 EUR.

Glej sklep Psp 619/2005, Psp 427/2016 in sklep VSL II Cp 1835/2020.

Pravilnik o sodnih izvedencih, sodnih cenilcih in sodnih tolmačih (2018) - člen 38

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.